Boer Johan se Christa vind geluk | Netwerk24
08 November 2018 12:54
Christa Meyer en haar nuwe liefde. Foto: Facebook
Die liefde blom weer vir Christa Meyer, ’n jaar ná die opspraakwekkende tiende reeks van kykNET se Boer soek ’n vrou.
Meyer, een van die vroue wat aan boer Johan Uys (60), geskryf het, sê sy en haar geliefde verkies om nie sy naam in die media bekend te maak nie, omdat hulle 2017 se drama “agter hulle wil sit”.
Johan, ’n beesboer van Carolina, Mpumalanga, het in die agtste episode van die tiende reeks twee keer aan die etenstafel vir Meyer gesê: “Genoeg wyn vir jou.”
Daarna het hy haar gevra om vroeg huis toe te gaan, sonder om tien minute alleen saam met haar deur te bring, soos hy met die ander vier vroue in dié episode gedoen het.
Meyer voel steeds dié voorval is met die redigering van die episode uit verband geruk.
“Beeldmateriaal word dikwels, soos met alle realiteitsreekse verkort, maar die konteks van gebeure word behou. Soos kykNET al in die verlede gesê het, is die prosesse deursigtig en is die program se integriteit bo verdenking,” sê Wilmer Muller, woordvoerder vir die werklikheidsreeks.
Netwerk24 het voorheen berig boer Johan het gesê dat die vervaardigers van die program vir hom gevra het om orde aan die etenstafel te herstel nadat die vyf deelnemers wat hy gekies het te luidrugtig geraak het.
’n Kollega van Meyer het Netwerk24 in 2017 gekontak omdat sy wou hê die wêreld moet weet Christa was beslis nie dronk nie.
“Al het sy niks gedrink nie, sou sy steeds opgewek gewees het. By die kantoor lag sy net so; sy lag net aanmekaar. Sy het ’n borrelende geaardheid,” het die vrou op voorwaarde van anonimiteit gesê.
Hoewel Meyer voorheen nog regstappe oorweeg het, het sy besluit om dit te laat vaar, want “die lewe gaan aan”.